Banca Comercială Română (BCR) s-a alăturat celei mai populare competiții de baschet urban, Sport Arena Streetball, pentru următorii trei ani. Noua denumire oficială a seriei de evenimente este BCR Sport Arena Streetball, reflectând susținerea puternică a BCR, BCR Leasing, dar și BCR Asigurări de Viață VIG.
Sezonul 2024 al competiției a debutat în acest weekend, pe trei terenuri de joc ale Universității Politehnica București, locul unde a început povestea Sport Arena Streetball în 2005. La turneu au participat nu mai puțin de 150 de echipe, 600 de jucători și 3.000 de spectatori.
S-au jucat 231 de meciuri de baschet 3×3, la 12 categorii de vârstă, fiind premiați nu mai puțin de 120 de jucători la capătul celor 32 de ore de competiție și distracție.
La categoriile Open, considerate de elită, echipa masculină a Universității Pitești a câștigat titlul de campioană, după ce a învins în finală Știința București cu scorul de 21-15. La Openul Feminin, Agro Squad a ajuns campioană, la rândul său, după ce a învins în finala echipa Agro Squad 2 cu scorul de 21-14.
Conceptul festivalului urban de sport se concentrează pe atmosferă, energie și pasiune, fiind deschis tuturor, indiferent de nivelul de pregătire. Participanții s-au bucurat de jocuri interactive, concursuri pe consolă, delicii culinare și momente de relaxare, ceea ce a făcut din BCR Sport Arena Streetball un loc prietenos și incluziv.
Cu o istorie de 19 sezoane, competiția a fost lansată în 2005 și a jucat un rol esențial în transformarea baschetului 3×3, aducându-l din stradă până la Jocurile Olimpice. Evenimentul continuă să celebreze sportul și cultura urbană, oferind experiențe de divertisment și sport la cel mai înalt nivel.
Competiția este dedicată tuturor iubitorilor de baschet, indiferent de vârstă, sex sau nivel de pregătire. Fanii vor găsi o gamă largă de activități atractive, iar pauzele dintre meciuri vor include concursuri cu premii deschise tuturor.
Următoarele evenimente ale sezonului 2024 sunt programate la Brașov (31 mai -2 iunie), Iași (19-21 iulie), și Timișoara (9-11 august). Pentru mai multe informații și înscrieri, vizitați www.3la3.ro.